ציפורה הלר

ציפורה הלר-אלאור (20 בספטמבר 1925 – 22 בספטמבר 2024) הייתה משוררת ישראלית.

 ביוגרפיה 
 תחילת דרכה 
ממוזער|ציפורה הלר כסטודנטית באוניברסיטה העברית, ירושלים, שנות ה-40.
הלר נולדה בצפת, השלישית מבין חמש אחיות. היא הייתה דור חמישי בעיר, בתם של הרב אברהם זיידה הלר ופרידה לבית ברז"ל, נצר לרב שמואל הלר, מנהיג צפת במחצית השנייה של המאה ה-19. גדלה בבית דתי-לאומי. הייתה חברה באגודת הסופרים העברים במדינת ישראל. למדה בצפת ב"בית הספר המזרחי" ובתיכון העירוני. כן למדה באמצע שנות ה-40 של המאה ה-20 מדעי היהדות ופילולוגיה קלאסית באוניברסיטה העברית בירושלים אצל פרופסור גדליה אלון ופרופסור משה שוובה.

לאחר מלחמת העצמאות הגיעה להרצאותיו ב של חתן פרס ישראל, פרופסור שמעון הלקין, שהמליץ ליצחק למדן על פרסום שיריה בירחון "גליונות". לאחר מכן פרסמה משיריה בביטאון אגודת הסופרים "מאזנים", בעיתון ידיעות אחרונות, ובכתבי עת נוספים. כמו כן, בהמלצת אברהם שלונסקי, שיריה הודפסו בביטאון "על המשמר".

 המשך דרכה כמשוררת 
ממוזער|ציפורה הלר עם אביה הרב אברהם זיידה הלר, שנות ה-60
ספרה הראשון "שירי מדבר ונחש" הופיע בהוצאת מחברות לספרות בשנת 1965 בעריכתו של ישראל זמורה, וזכה לביקורות תומכות בעיתונות ובקרב אוהבי השירה בישראל.

הלר עבדה במשרד מבקר המדינה בירושלים ואחר כך בתל אביב כמנהלת ביקורת ראשית עד שנת 1975, ופרשה לגמלאות.

ספרה השני "צפת עיר ההר והאור" (בשם צפורה הלר-אלאור) שהופיע בהוצאת טרקלין בשנת 1983, בסיוע קרן יהושע רבינוביץ לאמנויות תל אביב ועיריית צפת, לא זכה לביקורות כלשהן ולהתייחסות קהילת השירה הישראלית.

 עשייתה וחייה המאוחרים 
ממוזער|שער ספרה של צפורה הלר-אלאור, "ובכל זאת מתלקח האור", 2022. צילום: תמר קרוון, עיצוב: דוד מוסקוביץ, הוצאת שור הלר ליריקה
התהודה הדלה לספר שיריה השני הובילה אותה להחליט שלא לפרסם יותר שירים חדשים, ולהמשיך בשגרת חייה בתל אביב-יפו.
בשנת 1975 החלה במסע לימודי מדיטציה טרנסצנדנטלית מחוץ לישראל וחזרה לישראל כמורה. אחר כך יצאה להשתלמות מיוחדת בשווייץ תוך דיאלוג עם מהרישי מהש יוגי על הקורס שהורתה בשם "מדע האינטליגנציה היצירתית".

בדצמבר 2006 העניק לה הוועד המנהל של אגודת הסופרים העברים במדינת ישראל את תעודת יקירת קסת הזהב "כמי שהגיעה לגבורות ותרמה לבניין הספרות העברית ולהעשרת השפה העברית".

בשנים 2020–2021 הייתה עדה מרכזית בסרטו של רנן שור, בן אחותה, "בלוז לרב הלר", על אביה הרב אברהם זיידה הלר.

במהלך הצילומים מעדה הלר ברחוב מול דירתה במרכז תל אביב. היא הזעיקה את אחיינה רנן שור לחדר המיון בבית החולים איכילוב, והפקידה בידיו מפתח לדירתה. שור וצוותו מיינו את אלפי השירים שמצאו בדירתה.

במהלך תקופת מגפת הקורונה בישראל החליטה הלר לערוך את מיטב שיריה בשמונה עשורי כתיבה ולהוציאם מיידית, בהוצאת שור – הלר.

באפריל 2022, בבית ההורים פאלאס דיור מוגן, הושק ספר שיריה "ובכל זאת מתלקח האור", בעריכת עליזה ציגלר ורנן שור. הספר כולל ממואר של הלר על פגישה עם המשוררת לאה גולדברג, מכתבים ששלחו אליה שמואל יוסף עגנון, אברהם שלונסקי ולאה גולדברג, פתח דבר של נורית זרחי ואחרית דבר של פרופסור אריאל הירשפלד, המעמיד אותה בשורה אחת עם המשוררים הנודעים של תקופתה. באותה השנה, הוענק לה ציון לשבח על ספרה במסגרת פרס ברנר בקטגוריית השירה.

שירים בכתב ידה, ראיון וידאו שערך עמה יחזקאל המאירי וחליפת מכתבים בינה לבין אביה אברהם זיידה הלר נמצאים במוזיאון בית המאירי בצפת.

רבבות שיריה, התכתבויותיה ותִּעוּדָהּ מאז שנת 2020 נמצאים בארכיון רנן שור בתל אביב.

הלר נפטרה ב-22 בספטמבר 2024 בגיל 99, והובאה למנוחות בבית העלמין מנוחת עולם בנתניה.

הסרט התיעודי עליה, "סיפור של עלבון", שביים רנן שור נמצא בשלבי עריכה מתקדמים ויוקרן ב-2025.

 משפחתה 
אחיותיה היו:
 לאה שור, שנישאה לרופא פרופסור שמואל שור. בנם היה הקולנוען רנן שור, שייסד וניהל את בית הספר סם שפיגל לקולנוע ולטלוויזיה.
 פרופסור שרה אורה הלר וילנסקי, חוקרת מחשבת ישראל, פרופסור מטעם אוניברסיטת חיפה.
 מרים סברדלוב, חקלאית בכפר ויתקין.
 יהודית פלד-הלר, לוחמת האצ"ל במלחמת העצמאות, בעלת אות "מגן צפת".

לקריאה נוספת

 ישורון קשת, שני ספרי שירה: צפורה אלאור-הלר, דבר, לספרות ולאמנות, ט' בתמוז ה'תשכ"ח, 5 ביולי 1968, עמ' 8
 בנימין גיגר, "אחד מזקני צפת", ציפורה הלר בתמונה כיתתית, 2011, הוצאת דפי חיים, עמ' 101
 ישראל הרבורג על "שירי מדבר ונחש"ביקורת על ספר שיריה הראשון של ציפורה הלר, עיתון הדאר, ניו יורק, ט"ז באייר ה'תשכ"ז, עמ' 509
שושנה ויג |עיון בספר 'ובכל זאת מתלקח האור' מאת המשוררת צפורה הלר-אלאור, 7 במאי 2022
נערה / צפורה הלר-אלאור - השיר השבועי עם אילן ברקוביץ ועל המשוררת - יקום תרבות, 2 ביוני 2022
 64 מדרגות אל פלינה, ממואר על המשוררת ציפורה הלר-אלאור מאת רנן שור, יקום תרבות, 9 ביולי 2022


 קישורים חיצוניים 

 ציפורה הלר אלאור בהקלטת אודיו בביתה, תל אביב, 5 באפריל 2022
 רנן שור על ספרה של ציפורה הלר-אלאור "ובכל זאת מתלקח האור": ראיון ברדיו החברתי הראשון, 15 באפריל 2022
 צפורה הלר קוראת וראיון עם פרופ' אריאל הירשפלד על ספר השירים של המשוררת צפורה הלר אלאור, ובכל זאת מתלקח האור, "ספרים רבותי, ספרים" - גלי צה"ל, 13 במאי 2022
 ובכל זאת מתלקח האור/ ציפורה הלר־אלאור | תולעת ספרים
 כריכת הספר "צפת עיר ההר והאור" באתר Obook
 הבלוג חי תרבות, דורון בראונשטיין, "ובכל זאת מתלקח האור – מבחר שירים 2022-1940" מאת צפורה הלר-אלאור: רגיש, מסוגנן, קאנוני, 5 ביוני 2022
 ציפי גון-גרוס סופדת לצפורה הלר, "ספרים רבותיי ספרים", גלגלצ, 27 בספטמבר 2024

הערות שוליים

קטגוריה:משוררות ישראליות
קטגוריה:משוררים ישראלים
קטגוריה:בוגרות האוניברסיטה העברית בירושלים
קטגוריה:בוגרי האוניברסיטה העברית בירושלים
קטגוריה:נשות היישוב ילידות הארץ
קטגוריה:אנשי היישוב ילידי הארץ
קטגוריה:ישראליות שנולדו ב-1925
קטגוריה:ישראלים שנולדו ב-1925
קטגוריה:ישראליות שנפטרו ב-2024
קטגוריה:ישראלים שנפטרו ב-2024
קטגוריה:אישים הקבורים בבית הקברות מנוחת עולם (נתניה)